***Projekto***

***lyginamasis variantas***

**LIETUVOS RESPUBLIKOS**

**TERITORIJŲ PLANAVIMO IR STATYBOS VALSTYBINĖS PRIEŽIŪROS ĮSTATYMO**

**NR. XII-459 8 straipsniO pakeitimo ir**

**ĮSTATYMO papildymo 81 straipsniu**

**ĮSTATYMAS**

2019 m. d. Nr.

**1 straipsnis. 8 straipsnio pakeitimas**

Papildyti 8 straipsnio 2 dalį 13 punktu:

„**13) visuomenės informavimo apie numatomą statinių projektavimą tvarkos laikymosi priežiūrą.**“

**2 straipsnis. Įstatymo papildymas 81 straipsniu**

Papildyti įstatymą 81 straipsniu:

„**81 straipsnis**. **Visuomenės informavimo apie numatomą statinių projektavimą**

 **tvarkos laikymosi** **tikrinimas**

**1. Inspekcija visuomenės informavimo apie numatomą statinių projektavimą tvarkos laikymąsi tikrina pagal Inspekcijos metinius veiklos planus, patvirtintus Inspekcijos viršininko, taip pat atsižvelgdama į viešojo administravimo subjektų, fizinių asmenų, juridinių asmenų ir jų padalinių, kitų juridinio asmens statuso neturinčių organizacijų ir jų padalinių pateiktus skundus. Jei Inspekcija visuomenės informavimo apie numatomą statinių projektavimą tvarkos laikymąsi tikrina po statybą leidžiančio dokumento išdavimo, atliekamas šio įstatymo 10 straipsnyje nustatyta tvarka statybą leidžiančių dokumentų išdavimo teisėtumo tikrinimas šio straipsnio nustatyta tvarka tikrinant visuomenės informavimo apie numatomą statinių projektavimą tvarkos laikymąsi.**

**2. Atlikdamas visuomenės informavimo apie numatomą statinių projektavimą tvarkos laikymosi patikrinimą, Inspekcijos pareigūnas visuomenę informavusiam apie numatomą statinių projektavimą subjektui pateikia privalomąjį nurodymą pateikti visus su visuomenės informavimu apie numatomą statinių projektavimą susijusius dokumentus. Su visuomenės informavimu apie numatomą statinių projektavimą susiję dokumentai, išskyrus tuos, kuriuos (jų kopijas) galima gauti pasinaudojus IS „Infostatyba“, pateikiami per 10 darbo dienų nuo privalomojo nurodymo gavimo dienos. Šį terminą Inspekcija, gavusi rašytinį motyvuotą statinio projektą viešinusio subjekto prašymą, gali pratęsti iki 10 darbo dienų.**

**3. Gavęs privalomajame nurodyme nurodytus dokumentus, Inspekcijos pareigūnas patikrina, ar:**

**1) statytojo prašyme informuoti visuomenę apie numatomą statinių projektavimą nurodyti visi pagal teisės aktų reikalavimus privalomi duomenys;**

**2) statytojas atitinka statytojui Statybos įstatymo nustatytus reikalavimus;**

**3) statytojas su prašymu informuoti visuomenę apie numatomą statinių projektavimą pateikė visus privalomus dokumentus, nurodytus Statybos įstatyme ir jo įgyvendinamuosiuose teisės aktuose;**

**4) statinio projektinių pasiūlymų ar statinio projekto sudėtis atitinka teisės aktų reikalavimus;**

**5) statinio projektinius pasiūlymus ar statinio projektą pasirašė visi privalėję pasirašyti asmenys, ar šie asmenys turėjo teisę rengti ir pasirašyti šiuos statinio projektinius pasiūlymus ar statinio projektą;**

**6) statinio projektiniuose pasiūlymuose ar statinio projekte teisingai nurodyta statinio kategorija ir statybos rūšis;**

**7) statinio projektinių pasiūlymų ar statinio projekto sprendiniai neprieštarauja teritorijų planavimo dokumentams;**

**8) laikytasi Statybos įstatyme nustatytų visuomenės informavimo apie numatomą statinių projektavimą terminų.**

**4. Inspekcijos pareigūnas turi teisę patikrinti ir šio straipsnio 3 dalyje nenurodytų** **visuomenės informavimo apie numatomą statinių projektavimą reikalavimų atitiktį teisės aktams.**

**5. Atlikdama visuomenės informavimo apie numatomą statinių projektavimą tvarkos laikymosi patikrinimus, Inspekcija, jei reikia, kreipiasi į Statybos įstatyme nurodytas statinio projektą tikrinančias institucijas ir kitus subjektus (jų padalinius), pateikdama privalomuosius nurodymus pateikti išvadas, ar statinio projektinių pasiūlymų ar statinio projekto sprendiniai atitinka teisės aktų reikalavimus.**

**6. Jeigu asmuo pateikia skundą, visuomenės informavimo apie numatomą statinių projektavimą tvarkos laikymosi patikrinimas turi būti atliktas per 20 darbo dienų nuo visos informacijos, būtinos skundui išnagrinėti, gavimo dienos. Kai dėl objektyvių priežasčių per šį terminą patikrinimo negalima atlikti, Inspekcija gali šį terminą pratęsti, bet ne ilgiau kaip 10 darbo dienų, apie tai per 2 darbo dienas raštu informuodama skundą pateikusį (patikrinimą inicijavusį) asmenį, nurodydama patikrinimo termino pratęsimo priežastis. Patikrinimo rezultatai įforminami patikrinimo aktu. Patikrinimo aktą pasirašo patikrinimą atlikęs Inspekcijos pareigūnas. Patikrinimo akto kopija pateikiama visuomenę apie numatomą statinių projektavimą informavusiam subjektui. Apie atliktą patikrinimą skundo pateikėjas informuojamas raštu per 3 darbo dienas nuo patikrinimo akto pasirašymo dienos pridedant teisės aktų nustatyta tvarka patvirtintą patikrinimo akto kopiją.**

**7. Inspekcijos pareigūnas ne vėliau kaip po 5 darbo dienų nuo patikrinimo akto pasirašymo dienos priima sprendimą:**

**1) IS „Infostatyba“ nustatyti draudimą išduoti statybą leidžiantį dokumentą;**

**2) jeigu nustatyti techninio pobūdžio ar mažareikšmiai procedūriniai pažeidimai, taip pat jei nustatyta kitų trūkumų, kuriuos galima pašalinti nepažeidžiant teisės aktų reikalavimų ir trečiųjų asmenų teisėtų interesų, – pateikti visuomenę apie numatomą statinių projektavimą informavusiam subjektui ar statytojui privalomąjį nurodymą pašalinti nustatytus pažeidimus ar trūkumus per nurodytą, bet ne ilgesnį kaip vieno mėnesio terminą;**

**3) šios dalies 1 punkte nenurodytais atvejais, kai pažeista visuomenės informavimo apie numatomą statinių projektavimą tvarka, – kreiptis į teismą dėl visuomenės informavimo apie numatomą statinių projektavimą rezultatų panaikinimo.**

**8. Išsamią visuomenės informavimo apie numatomą statinių projektavimą tvarkos laikymosi patikrinimų tvarką nustato, su visuomenės informavimo apie numatomą statinių projektavimą tvarkos laikymosi patikrinimais susijusių dokumentų formas ir pateiktinų dokumentų sąrašą tvirtina Inspekcijos viršininkas.**“

**3 straipsnis. Įstatymo įsigaliojimas ir įgyvendinimas**

1. Šis įstatymas, išskyrus šio straipsnio 2 dalį, įsigalioja 2020 m. gegužės 1 d.

2. Valstybinės teritorijų planavimo ir statybos inspekcijos prie Aplinkos ministerijos viršininkas iki 2020 m. balandžio 30 d. priima šio įstatymo įgyvendinamuosius teisės aktus.

*Skelbiu šį Lietuvos Respublikos Seimo priimtą įstatymą.*

Respublikos Prezidentas